Anne Jirsch

Fremtiden er din

Få et glimt av det som venter deg med

Oversatt av Kari Kahrs

Anne Jirsch

Fremtiden er din

Få et glimt av det som venter deg med

Oversatt av Kari Kahrs

Forfatterens takk

Jeg vil gjerne takke følgende:

Paul McKenna for visdom, støtte og vennlighet.

Dave Brown for engasjement fra og med dag én, og for utrolig presise forutsigelser.

Steve Goldie for støtte og innsikt på hele reisen.

Monica Cafferky for engasjement og tro på mitt arbeid.

Jeg vil også rette en spesiell takk til de følgende for at de har gitt meg tillatelse til å sitere fra arbeidene deres, og for at de har gitt av sin tid og latt seg intervjue: dr. Oliver Curry fra Darwin Research Centre ved London School of Economics; Sara Davidson; Chris Ellis; dr. Bruce Goldberg, en sann foregangsmann og forfatter av Egypt: An Extraterrestrial And Time Traveler Experiment og Time Travelers from Our Future; Greg Secker, og de mange fantastiske menneskene som har deltatt på seminarene og studietilbudene mine i Future Life Progression.

Anne Jirsch

Forord

av Paul McKenna

Mange spør meg hva Future Life Progression egentlig er, og jeg sier at det enkleste svaret er at det er som å se et foto av sin egen karma. Men egentlig er det enkle svaret at det ikke finnes et enkelt svar! Har prosessen egentlig noen verdi? Her mener jeg at svaret så avgjort er ja!

Mange bedrifter i vår tid arbeider med noe som kalles «strategisk planlegging». Da setter lederne seg ned (ofte med lukkede øyne) og forestiller seg hvilke produkter og tjenester bedriften deres skal tilby i fremtiden, og også hva de tror konkurrentene deres har planer om å bedrive. På denne måten kan de dra nytte av etterpåklokskap i forkant.

Noe av det samme skjer i alle former for prosesser som handler om utvikling mot fremtiden. Sinnet ditt er verdens mest avanserte biologiske datamaskin, og å be det om å beregne hvor du kommer til å lande med utgangspunkt i der du befinner deg i dag, vil det betrakte som et enkelt regnestykke. Men ettersom fremtiden ikke er fastlagt, er det så å si gitt at sinnet ditt vil gi deg flere mulige scenarioer når det gjelder hva som kan skje.

For mange år siden utførte jeg en visualiseringsprosess der jeg ba sinnet mitt om å vise meg hvor jeg kom til å ende hvis jeg fortsatte langs den veien jeg befant meg på. Den gangen arbeidet jeg som hallomann i radio, og derfor så jeg meg selv som en eldre, mer paranoid mann som verken var blitt åndelig eller økonomisk rikere. Derfor stilte jeg sinnet mitt et annet spørsmål: «Hva ville jeg ha gjort hvis jeg hadde visst at jeg ikke kunne mislykkes?» Da så jeg meg selv som hypnotisør på TV, jeg så at jeg utviklet produkter for hjelp til selvutvikling, og at jeg reiste verden rundt og levde et spennende liv. Prosessen der jeg forestilte meg fremtiden, viste meg at jeg til enhver tid hadde flere valgmuligheter.

Det samme er tilfellet med Future Life Progression. Jeg mener selvfølgelig ikke at vi faktisk og fysisk reiser inn i fremtiden, for den har ennå ikke skjedd, men ved hjelp av en enkel psykologisk prosess kan vi få glimt av mulige fremtider vi kan ha i vente.

Jeg har selv utført denne prosessen hos Anne, og jeg kjenner mange andre som har gjort det samme. Om de tror at de mulige fremtidene de har sett er virkelige eller ikke, er egentlig ikke viktig. Alle kan ha nytte av prosessen, og opplevelsen kan være svært underholdende. Som oftest er den også umåtelig opplysende.

Etter å ha arbeidet med mennesker på området personlig forandring i de siste 20 årene, er jeg overbevist om at hvis alle tok seg tid til å tenke over sin fremtid, ville de bli mye lykkeligere.

Nettopp fordi Anne har brukt mange år på å forske på dette området, er hun blitt i stand til å skrive denne fantastiske boken som rommer de virkemidlene vi trenger for å få et glimt av vår egen fremtid, slik at vi kan utforme den slik vi vil ha den.

Paul McKenna

Til mine vidunderlige døtre Zoe og Lucy

KAPITTEL 1

Å arbeide med
Future Life Progression

Forestill deg at du er i stand til å reise inn i fremtiden og se hva som kommer til å skje i livet ditt, i verden og videre utover. Forestill deg at du er i stand til å se hvem som er en del av livet ditt, hvor du arbeider, og hvor du bor. Hvordan ville det ha vært å ha evnen til å se hvilke beslutninger som vil fungere til fordel for deg – og hvilke som vil vise seg å bli katastrofale? Hvordan ville det ha vært å kunne hoppe inn i fremtiden i dette øyeblikk og finne løsningene på dine nåværende problemer?

På et eller annet punkt har vi alle ønsket at vi kunne ha utnyttet etterpåklokskapens innsikt, eller vi har kanskje tenkt: «Hvis jeg bare hadde visst den gangen det jeg vet nå.» Bare forestill deg hvordan det hadde vært om du kunne reise tilbake i tid akkurat nå og ta en prat med deg selv. Hvilke råd ville du ha formidlet? Du ville utvilsomt ha formidlet klar informasjon om hvem som burde være en del av tilværelsen din og hvem du burde unngå, hvilke yrkesmessige valg du burde ta, og hvordan du skulle utvikle talentene dine. Jeg skal vedde på at du til og med ville hatt et og annet å si om hvem du burde gifte deg med eller bo sammen med, og hvor du burde kjøpe bolig.

Jeg har tatt sprang forover i tid, og jeg har sett inn i fremtiden. Enkelte sprang er korte, kanskje ikke mer enn tre måneder frem i tid, mens andre har ført meg mange år fremover, til og med flere liv inn i fremtiden. Det jeg har vært vitne til, er mer fantastisk enn en hvilken som helst sciencefictionfilm. Jeg har ikke benyttet spesielle romskip. Jeg har reist i tiden ved hjelp av sinnet mitt og en prosess som kalles Future Life Progression – FLP.

Hvordan fungerer Future Life Progression?

FLP fungerer på samme grunnlag som regresjoner til tidligere liv, men i stedet for å gå tilbake til fortiden hopper man inn i fremtiden. Når du benytter de effektive visualiseringsteknikkene som beskrives i de følgende kapitlene, vil du snart få evnen til å reise i tid og utforske årene som ligger foran deg. Det høres kanskje utrolig ut, men tro du meg – FLP er en rask og enkel metode å lære, og det er en metode som virkelig fungerer. Jeg benytter den hver eneste dag sammen med klientene mine, som omfatter alt fra husmødre til filmregissører i Hollywood. Jeg har benyttet denne bemerkelsesverdige teknikken i seks år, og den har forandret livet mitt totalt. Nå vet jeg hva jeg bør foreta meg til enhver tid, hvem jeg bør omgås, og jeg har avdekket min sjels hensikt – den åndelige årsaken til at jeg valgte det spesielle livet jeg lever nå. Noe som er enda mer fantastisk, er at det jeg har sett mange år inn i fremtiden ofte er blitt påskyndet slik at det har skjedd raskere, i enkelte tilfeller i løpet av noen dager etter at jeg har sett det. Ved å se fremtiden har jeg brakt den til meg, og det har også ført til at den tiden det tar å bringe fremtiden inn i mitt nåværende liv, er blitt redusert. Jeg har også snakket med mitt fremtidige selv og har fått innsikt og råd – etterpåklokskap i forkant. Mitt ønske er å kunne gi deg de virkemidlene som gjør det mulig for deg å oppnå det samme.

Slik vil Future Life Progression

forandre livet ditt

Når man benytter tarotkort eller andre metoder for å spå om fremtiden, sitter den som mottar budskapene og lytter til avleseren eller den klarsynte, som overbringer sine inntrykk til vedkommende. FLP er en annerledes metode. Med FLP lever du midt i det, av og til i farger! På et visst nivå vil du selv oppleve din egen fremtid i stedet for bare å motta andres forutsigelser om hva som kommer til å skje. Som én av klientene mine sa det: «Jeg kunne faktisk føle varmen fra solen i den fremtidige ferien min. Det var så virkelighetsnært at jeg vet det kommer til å skje.» Du vil også få oppleve noe av det samme, og det er mitt mål at du ved å lese denne boken og følge teknikkene vil benytte FLP til å forbedre alle områder i livet ditt. Ved å utføre øvelsene vil du bli i stand til å ta de rette valgene og beslutningene i vanskelige situasjoner som handler om kjærlighet, arbeid, økonomi og til og med din sjels hensikt.

I Fremtiden er din får du vite

hvordan du benytter FLP til å finne «den rette» – din sjelefrende

hvordan du oppdager dine indre geniale evner slik at du kan skrive den romanen, det skuespillet eller det manuskriptet du har i deg

hvordan du tilegner deg raske og enkle FLP-teknikker som gjør det mulig å ta glitrende beslutninger på jobben

hvordan du kan se økonomiske trender frem i tid, noe som vil hjelpe deg med å få mest mulig ut av investeringene dine, avdekke «hete» boligområder og unngå å investere i markeder og produkter som kommer til å bli utdatert

hvordan du kan undersøke din fortid, nåtid og fremtid med tanke på å finne frem til områder eller problemer som gjentar seg, og som har plaget deg til alle tider, og sette deg i stand til å fri deg fra dem umiddelbart

hvordan du forener deg med din sjel og innser hvor fantastisk du faktisk er idet du finner frem til din egen sanne essens, din sjels hensikt

hvordan du kan se deg selv i ditt neste liv i den hensikt å finne ut hvordan du utvikler deg. Du vil til og med bli i stand til å snakke med ditt fremtidige selv og koble deg til din fremtidige visdom. Om du vil, kan du til og med få et glimt av menneskehetens fremtid. Faktisk finnes det ikke et eneste område i livet ditt der FLP ikke kan være til fordel for deg på en eller annen måte

Høres dette fantastisk ut – nesten for godt til å være sant? Det er jeg ganske sikker på at det gjør, men når vi reiser inn i fremtiden ved hjelp av Future Life Progression, vil vi få svar på mange av de livsviktige spørsmålene vi sitter inne med akkurat nå. Jeg har ledet mange av klientene mine frem i tid, og det har forandret livet deres. Nå vil jeg vise deg nøyaktig hva du kan gjøre for å forandre ditt liv.

Hvordan min reise til fremtiden begynte

Helt fra jeg var barn, har jeg vært fascinert ved tanken på å kunne se inn i fremtiden. Bestemoren min, Winny, som opprinnelig kom fra Londons East End, var en inspirasjon for meg i mitt ønske om å bli klarsynt. Bestemor leste i teblader og hadde kontinuerlig pågang av besøkende i hjemmet sitt i Orpington i Kent som kom for å få råd og visdom. Hvert år flyktet jeg fra Notting Hills fattige bakgater vest i London for å tilbringe fantastiske sommere hos henne, der jeg fulgte med og ønsket at jeg var som henne. Jeg hadde et så sterkt ønske om å bli klarsynt at det nesten gjorde vondt.

Da jeg var 18, pakket jeg ryggsekken og satte kursen østover med tusen kroner i lommen. Reisen gikk fra Istanbul til Kabul i Afghanistan. Da jeg kom til India, var jeg på jakt etter svar, og det var i den fargerike og travle byen Calcutta sinnet mitt begynte å åpne seg for en ny måte å betrakte verden på. India vekket noe i meg, og jeg kunne føle at intuisjonen min blomstret. I Calcutta traff jeg også min første ordentlige læremester etter bestemor, i form av en tigger som het Vikram, som lærte meg hvordan jeg skulle gi slipp og la det oversanselige sinnet mitt få strømme.

I 1972 var det ikke vanlig å ta friår, spesielt uvanlig var det for arbeiderklassejenter som meg. De fleste av skolevenninnene mine arbeidet i lokale fabrikker, eller i en butikk, hvis de var heldige. Men jeg ville lære mer om verden, mennesker og hvordan man ser inn i fremtiden. Min søken, og min stadig voksende oversanselige bevissthet, ledet meg til å utvikle umiddelbare teknikker for sinn og ånd, som sammen med livshistorien min og klienthistorier fra det virkelige liv skulle danne grunnlaget for den første boken min, Instant Intuition.

Etter å ha arbeidet som klarsynt mesteparten av mitt voksne liv opplevde jeg Future Life Progression lenge etter at jeg hadde lært å mestre mange spådomsmetoder, blant annet håndavlesning, tarot, astrologi, runer og I Ching. Jeg har oppdaget at alle disse metodene er fantastisk pålitelige – jeg har arbeidet som tarotkonsulent i nærmere 30 år, og jeg opplever at kortene stadig gir forbløffende presise forutsigelser. I mer enn 20 år har jeg også hjulpet klienter med regresjoner til tidligere liv. Men da jeg kom over Future Life Progression, visste jeg at jeg hadde trådt inn i en ny dimensjon, en dimensjon som ikke bare ville gi svar på mine mange spørsmål, men som også ville hjelpe meg med å utvikle meg og til og med vise meg hva jeg måtte foreta meg for å gjøre mine innerste ønsker til virkelighet.

De aller fleste av de hendelsene som har spilt en stor rolle i livet mitt, har oppstått fra en rekke tilfeldigheter. Det er lenge siden jeg lærte å lytte, så jeg vet at når synkroniteter skjer, skal jeg følge med. Da Future Life Progression dukket opp i livet mitt, virket det derfor som en naturlig progresjon, det var en måte å få tilgang til informasjon på som var klarere, dypere og klokere enn metoder jeg kjente til fra før. Forskjellen på FLP og andre spådomsmetoder er at man ved hjelp av denne prosessen opplever sin egen fremtid direkte i stedet for at andre avleser det de tar inn om oss, tolker informasjonen og formidler den til oss. Opplevelsen er utrolig sterk og dynamisk, og etterlater en forandrende energi som fyller en med livskraft og en visshet om hvilken retning man skal velge. Nå vet jeg at en tarotavlesning også kan være riktig så bra, men det er ingenting som kan slå det å spise kaken i stedet for bare å se på den.

Å hoppe hit og dit i tid: den første FLP-seansen

Den første gangen jeg kom i kontakt med FLP, var under en seanse med regresjon til tidligere liv, der man benytter hypnose for å få tilgang til de dypere delene av underbevisstheten.

Forestill deg sinnet som et arkiveringssystem. Underbevisstheten er en skuff du ikke er i stand til åpne på egen hånd mens du er våken, men alt du føler og tenker, lagres et eller annet sted dypt i denne ene skuffen, som kan sammenlignes med Doctor Who’s tidsmaskin – enorm og i evig vekst! Informasjonen som er lagret i skuffen, påvirker atferden din og kan sive inn i det bevisste våkne sinnet. La oss for eksempel si at du ble skremt av en hund da du var tre år gammel, og at denne negative hendelsen ble lagret i underbevisstheten din. Som fjortenåring er du redd for hunder, men du har ingen anelse om hvorfor du er redd for disse dyrene. Årsaken til angsten er at hendelsen ble lagret i underbevisstheten, og at den fortsatt siver gjennom til bevisstheten din hver gang du treffer en av våre pelskledde venner – eller tenker på dem.

Psykologer, psykiatere – ja, alle som arbeider med menneskesinnet – er bevisst på underbevissthetens kraft når det gjelder å skape tanker og virke inn på måten vi tenker, føler og opptrer på. Mange terapeuter som arbeider på en åndelig måte, mener at det underbevisste sinnet ikke bare lagrer hendelser fra dette livet, men også fra tidligere liv. De vet at underbevisstheten fungerer som en bro mellom denne virkeligheten og «superbevisstheten» – en enda dypereliggende del av hjernen som jeg mener er forbundet med det høyere selvet og universet. Regresjoner til tidligere liv kobler oss til dette høyere selvet, noe som ble spesielt åpenbart i den seansen der jeg først snublet over Future Life Progression for 13 år siden.

En ung kvinne, Fiona, hadde oppsøkt meg for å få sin andre regresjon til tidligere liv. Under den første seansen hadde hun beskrevet et liv som budeie i Østerrike. Hun var sorgløs, lykkelig, og hun ble meget gammel. Det hadde vært en positiv erfaring, og da jeg spurte henne hva hun trengte å lære i dette livet, svarte hun: «Å nyte fred.»

Av en eller annen grunn fikk jeg en følelse av at det fantes uoppgjorte saker, og foreslo at Fiona skulle ta en ny regresjonsseanse når hun var klar for det. Under denne andre seansen – som jeg nå forstår var et avgjørende punkt i mitt eget liv – hoppet Fiona frem i tid.

Seansen startet helt normalt. Det begynte med at Fiona så opplevelser fra et av sine tidligere liv. Hun beskrev et liv som ung mann som kjempet i skyttergravene under første verdenskrig. Hun ble urolig, så jeg ba henne raskt om å finne frem til et annet liv hun hadde behov for å snakke om. Fiona svarte: «Jeg er iført uniform.» Jeg antok at hun kom til å si at hun var soldat igjen, men jeg er alltid forsiktig med å si noe som kan lede klientene mine, og spurte derfor: «Hvordan ser det ut omkring deg?» Hun svarte: «Jeg er om bord i et romskip, og jeg er kapteinen.»

Jeg skal gjerne innrømme at jeg trodde det bare var fantasien hennes som løp løpsk, men så fikk jeg selv glimt av et romskip. Ofte ser jeg selv bilder under slike regresjoner til tidligere liv – glimt av det som klientene mine opplever. Denne gangen kunne også jeg se et romskip, så jeg spurte henne hvilket år det var. Hun svarte: «2050.»

Jeg bestemte meg for å avslutte seansen. Jeg var forvirret. Jeg hadde akkurat hatt min første opplevelse av FLP, jeg var bare ikke klar over det.

Jeg skal si det som det er – det gikk sju år, og jeg glemte alt om hendelsen med Fiona, helt til jeg hadde et annet møte for seks år siden som var mer dramatisk og direkte, et møte jeg verken kunne glemme eller ignorere. Denne gangen forsto jeg hva som skjedde, og hendelsen ledet meg til å finne mitt livs virke.

Møte med soldatene: skjebnetrinn inn i mitt eget liv

Praksisen min i Bray ligger i nærheten av Windsor i Berkshire, og over tid har jeg bygget opp en kundekrets bestående av personer i militær tjeneste ved slottet og i kasernene. Den første gangen en soldat oppsøkte meg, ble jeg overrasket, ettersom jeg forestilte meg at menn i det militære ville være kyniske når det gjaldt min type arbeid. Uansett – etter hvert som ryktene om hva jeg holdt på med, spredte seg, kom en jevn strøm av soldater til meg for å få tarotavlesninger – og de fleste av dem ønsket å finne ut mer om kjærlighetslivet sitt! To av hærens menn, Dave og Steve, var imidlertid ikke opptatt av kjærlighetslivet, de var nysgjerrige på sine tidligere liv. Begge bestilte en regresjon til tidligere liv med én dags mellomrom. Lite visste noen av oss i hvor stor grad disse seansene skulle komme til å forandre tilværelsen vår.

Steves regresjon

Steves seanse viste seg å bli en av de mest dramatiske jeg noensinne har opplevd i de 20 årene jeg har arbeidet med regresjoner til tidligere liv. Steve begynte med å beskrive sanddyner og brennende hete, og han så et slags telt med baldakin. Deretter hørte han eksotisk musikk, og forsto at han befant seg et eller annet sted i Arabia. Han hørtes absolutt fascinert ut da han fortalte meg at han aldri hadde sett noe lignende i hele sitt liv der han betraktet en arabisk pike som danset. Jeg spurte ham hvor han kom fra og hva han gjorde der, og han svarte: «Korstogene. Jeg er en hvit mann.»

Etter seansen erindret Steve at han hadde fått et glimt av et annet liv om bord i et stort skip. «Vi var vikinger. Dave var også der. Denne gangen kjempet vi side om side. Deretter fikk jeg et annet glimt der Dave og jeg var tapre indianere. I det livet var vi brødre, og også den gangen kjempet vi side om side.»

Regresjonen hadde åpnet for en hel flom av minner fra tidligere liv. Vi diskuterte det han hadde opplevd, og jeg foreslo at han kanskje skulle la være å fortelle Dave det han hadde sett, ettersom det kunne påvirke hans seanse neste dag. Steve sa seg enig.

Daves regresjon

Under Daves regresjon forventet jeg halvt om halvt at han skulle gå direkte inn i en krigersituasjon slik Steve hadde gjort under sin seanse. I stedet fortalte han meg at han var en liten gutt i krigens London. Han beskrev en tilværelse i East End ved en jernbanestasjon, og fortalte at han hadde gledet seg over livet og ikke bekymret seg en døyt om bombene. Deretter ledet jeg ham frem i tid til voksen alder, og her beskrev han en tilværelse som forhandler av skrapmetall. Så rykket han plutselig til: «Jeg ser en ulv, den er leken. Vi vokste opp sammen. Han er min venn.»

«Hvem er du?» spurte jeg.

«Jeg er en apasjeindianer.» Dave hadde hoppet rett over i et annet liv. Jeg var ikke overrasket. Dette er noe som av og til skjer med klientene mine. Han fortalte om sitt liv som tapper indianer, der han kjempet side om side med Steve.

Steve og Dave gjenkjente hverandre under regresjonene sine. Det ble åpenbart for dem hvorfor de hadde opplevd så mange tilfeldigheter i sitt nåværende liv, der de ofte hadde arbeidet på samme sted og for de samme personene – for høyprofilerte klienter eller i krigssoner som Irak, der de hadde beskyttet journalister på reise fra det ene stedet til det neste. Det var som om veiene deres var forutbestemt til å krysse hverandre, ikke bare i tidligere liv, men om og om igjen også i det nåværende livet.

Etter regresjonene ble Steve og Dave menn med en oppgave. De bestemte seg for å finne ut alt de kunne om sine tidligere liv. Begge hadde en naturlig evne når det gjaldt regresjoner, og jeg underviste dem. Deretter var de to engasjert i rikets sikkerhet og arbeidet sene kvelder hjemme i Storbritannia, der det ikke skjedde stort, og de ga hverandre regresjoner der de avdekket stadig mer av sine tidligere liv.

Dave ringte og ga meg en oppdatering. «Hallo, Anne,» begynte han, «både Steve og jeg har sett deg i et av våre tidligere liv – men jeg har ikke lyst til å fortelle deg om det. Du må se det selv.» Jeg sa meg enig i at det var best at jeg ikke ble instruert på forhånd. Det ville være helt fantastisk om jeg kom til å se nøyaktig det samme som dem.

Steve ga meg en regresjon, og jeg så meg selv sitte i skredderstilling og blande urter utenfor en tipi. Det var et vakkert sted der det kun hersket fred. Plutselig hørtes dundrende hover idet en rivaliserende stamme stormet inn og angrep landsbyen vår. Jeg kjente et slag mot hodet – jeg kunne faktisk føle at kraniet mitt ble slått inn og fikk et søkk. Jeg krympet meg, og la hendene mot hodet og skrek: «Jeg er blitt truffet!» Merkelig nok overlevde jeg angrepet og kunne senere fortelle historien i landsbyen, om enn med et stort søkk i hodet.

Deretter fortalte Steve og Dave at de begge hadde sett seg selv idet de stormet gjennom en landsby side om side, der den ene av dem slynget en tomahawk mot hodet mitt. (Jeg fant aldri ut hvem av dem det var, og de nektet å fortelle meg det!)

Etter disse regresjonene ble det åpenbart for meg at det var skjebnebestemt at vi tre skulle møtes i vårt nåværende liv – selv om ingen av oss forsto hvorfor. Steve insisterte på at jeg måtte vite hva det dreide seg om. Han så skuffet ut da jeg svarte at jeg ikke hadde den minste anelse. Men jeg følte at én ting var sikkert: Vi ville oppdage det når tiden var inne. Jeg sa til Steve at alt ville utfolde seg i løpet av kort tid.

Instinktene mine fortalte meg at vi måtte få tilgang til tidligere liv for å finne ledetråder. Vi måtte finne de manglende brikkene i puslespillet, og jeg var overbevist om at svaret lå i våre tidligere liv – derfor foreslo jeg at vi tre som gruppe skulle ta en regresjon til tidligere liv. På det tidspunktet hadde jeg ingen anelse om hvor interessant det skulle vise seg å bli.

Tvillingtårnenes vei fremover:

Fremtiden forandres for alltid

Vi gjennomførte seansen i møterommet i kontorlokalene mine, i et nakent rom med bare, hvite vegger og et stort, skinnende trebord. Rommet var ideelt, for det fantes ingen distraksjoner der. Det er også lydtett, noe som gjorde det mulig for oss å glemme verden utenfor og konsentrere oss helt og fullt om seansen.

Jeg hentet inn Dan, en av elevene mine, for at han skulle lede oss tilbake i tid. Dan hadde en egen evne når det gjaldt å lede regresjoner til tidligere liv, og jeg visste at jeg kunne stole på hans måte å føre oss gjennom prosessen på. Vi dempet lysene og falt til ro, mens Dan snakket lavt og benyttet de teknikkene jeg hadde lært ham for å veilede oss i å flyte tilbake i tid.

Etter å ha ledet oss gjennom avslapningsteknikkene sa Dan: «Føl at dere svever tilbake i tiden. Svev helt tilbake til et tidligere liv, et liv der alle tre har truffet hverandre.»

Vi satt i stillhet alle tre med lukkede øyne. Etter en stund spurte Dan: «Hva er du bevisst på, Steve?»

«Dette er merkelig,» svarte han. «Jeg vet ikke hva som skjer. Det eneste jeg ser, er to skyskrapere ved siden av hverandre. Det kommer røyk ut av dem.» Han tidde litt. «Jeg vet ikke hva dette betyr – jeg har ikke gått tilbake til et tidligere liv i det hele tatt. Kanskje det ikke er riktig for sinnet mitt å gå tilbake akkurat nå. Jeg kan ikke se noe annet enn disse to skyskraperne.»

«Fortell meg hva mer du ser,» sa Dan.

Steve fortsatte: «Det kommer røyk ut av skyskraperne. Jeg vet ikke hvor dette er. På bakken er det mennesker som løper, det er mye støv. Et helikopter kretser over bygningen.» Han tilføyde: «Det er ikke et militærhelikopter, heller ikke er det et politihelikopter. Det står CNN på det. Det er i Amerika.»

Deretter fortalte Dave hva han opplevde: «Jeg ser heller ikke et tidligere liv, men jeg ser ikke det Steve ser. Det eneste jeg ser er en bukt, men jeg gjenkjenner den ikke. Dette høres sprøtt ut, men det er som om horisonten har forandret seg. Hvordan kan horisonten forandre seg?»

Så var det min tur: «Jeg befinner meg på et helt annet sted enn dere, gutter. Det eneste jeg kan se, er Midtøsten og olje.»

Det var alt. Mer så vi ikke, og vi hadde ingen anelse om hva noe av det kunne bety. Der og da trodde vi at vi måtte ha misforstått hverandre, at det bare hadde vært en dårlig seanse. Motløse ga vi opp, og gikk ut fra at vi hadde mislyktes.

Etter den opplevelsen har vi hørt om mange andre som har hatt lignende forvarsler om terrorangrepet 11. september 2001, men den gangen hadde vi ingen anelse om at det skulle skje – hvordan skulle vi kunne vite det? Vi trodde bare at det kom opp en masse tøys som det overhodet ikke var fornuft i. Vi hadde fortsatt ingen svar på hvorfor vi var blitt ført sammen. Vi følte oss fortapt, og ante verken hva vårt neste trekk burde gå ut på, eller i hvilken retning vi skulle vende oss. Vi hadde forventet en eller annen stor avsløring fra seansen om våre egne tidligere liv, og trodde det hadde vært bortkastet tid. I ettertid forsto vi at vi hadde fått et glimt av en av de største og mest sjokkerende hendelsene verden noensinne har opplevd.

To uker senere ringte Dave meg på kontoret.

«Har du hørt det?»

«Hørt hva da?» svarte jeg forvirret.

«Nå skjer det, alt det vi så under seansen vår, skjer nå. Steve og jeg er på jobben, vi sitter klistret til TV-en og ser at alt det vi så, faktisk skjer.»

Jeg koblet meg på Internett og gikk inn på Sky News. Blodet frøs til is i årene mine da jeg så nøyaktig de scenarioene Steve og Dave hadde beskrevet. Plutselig forsto vi hva seansen hadde handlet om, og hvorfor jeg hadde sett Midtøsten. De tre visjonene våre hadde tilsynelatende ikke hatt noen forbindelse med hverandre, men nå visste vi bedre: Vi hadde hoppet frem i tid.

Det store gjennombruddet

Uten at vi hadde vært klar over det, hadde grupperegresjonen vært den første av mange Future Life Progression-seanser. Jeg forsto at dette var begynnelsen på noe stort, men jeg hadde ingen anelse om hva det var, eller hvorfor det skjedde meg. Jeg var inspirert – det føltes som om jeg sto på randen av en stor oppdagelse, og jeg begynte å eksperimentere med villige klienter, meg selv, vennene mine og soldatene. Jeg begynte med å lede enkeltpersoner fem og ti år inn i fremtiden for at de skulle finne ut hvor de bodde, hvem som fantes omkring dem, og hvordan yrkeslivet hadde utviklet seg, Enkelte så også sine egne barn og barnebarn. Men ville fremtiden bli akkurat slik de hadde sett den under progresjonen til det fremtidige livet?

Det tok ikke lange tiden før det strømmet på med telefonoppringinger og e-poster som fortalte at klientene mine hadde funnet det huset de hadde sett at de bodde i under seansen, eller at de akkurat hadde vært i intervju i det firmaet de hadde sett i visjonen sin at de arbeidet i. Enkelte hadde til og med truffet den partneren de hadde sett i seansen at de giftet seg med. Andre klienter og venner så seg selv i fremtiden, der de hadde overvunnet de problemene de hadde her og nå – og forsto at de hadde funnet løsningen.

Da slo det meg: Jeg innså hvor kraftfull denne prosessen kunne være når det gjaldt å hjelpe folk med å kartlegge sin egen fremtid. Ikke bare kunne klientene mine se hva som skjedde om for eksempel seks måneder eller seks år, de kunne også se hvordan kartet ville ta seg ut hvis de tok en bestemt beslutning. For eksempel kunne de se den typen liv de ville få hvis de giftet seg med en bestemt partner, takket ja til den bestemte forfremmelsen, kjøpte det nedslitte huset som senere viste seg å bli et hett objekt i boligmarkedet. Jo mer jeg utforsket Future Life Progression, jo mer forsto jeg hvilket fantastisk redskap metoden er for personer som ønsker å ta kontroll over sin egen skjebne og skape den virkeligheten de ønsker og fortjener. Hvem har vel ikke tenkt: «Hva hadde skjedd hvis jeg hadde gjort slik eller slik …?» Future Life Progression fjerner den usikkerheten som kommer av at man ikke kjenner resultatet – fordi man ser hva som skjer, og derfor kan ta beslutninger basert på det man ser. Gjennom hele boken vil jeg vise deg hvordan du kan benytte prosessen til å få en positiv innvirkning på alle livets områder.

I tillegg til at klientene mine fikk hjelp til å ta de rette beslutningene, la jeg også merke til noe annet som skjedde med mennesker som gjennomgikk en Future Life Progression, noe jeg ikke fant noen forklaring på den gangen. Klientene mine virket annerledes etter FLP-seansene. De var mer selvsikre, de virket tryggere, og de visste bedre hvilken retning i livet de skulle velge. De forlot til og med kontoret mitt på en mer selvsikker måte. De gikk som om de hadde et mål.

Jeg fortsatte å arbeide med soldatene Dave og Steve, og de kom med ytterligere forutsigelser om hva som vil skje i verden. Så langt har mange av forutsigelsene deres vist seg å bli virkelighet.

Selv foretok jeg reiser inn i min egen fremtid der jeg så at jeg hadde en eiendom i en by som ikke eksisterte den gangen. Senere kjøpte jeg en leilighet på Palm Island i Dubai som raskt ble fordoblet i verdi. Jeg har også benyttet FLP for å sjekke ulike beliggenheter for et nytt kontor i London for å finne ut hvilken som vil bli mest populær hos klienter, og jeg har til og med benyttet metoden for å finne ut hvem jeg bør samarbeide med på forskjellige prosjekter. Den informasjonen jeg snapper opp, er aldri feil.

Jeg, soldatene, venner og klienter har også reist langt inn i fremtiden, til våre fremtidige liv og verden om en hundre års tid. Om og om igjen forteller deltakerne om de samme scenarioene, og la meg bare fortelle deg dette: Jeg har sett vår verdens og menneskehetens fremtid, og det jeg har sett, har gjort meg svært optimistisk. Når du har lest denne boken, vil du ikke bare føle det samme, du vil også ha oppdaget hvordan du skal reise frem i tid og finne ut alt du trenger å vite om din egen fremtid.

Alt du trenger å vite om Future Life Progression

Før du legger ut på din spennende reise gjennom tid og rom, vil jeg gi deg svarene på noen av de mange spørsmålene du kanskje har når det gjelder FLP.

Spørsmål: Hvor langt inn i fremtiden kan jeg se?

Svar: Det er helt opp til deg. I Future Life Progression-seanser leder jeg som regel klientene mine fem og ti år inn i fremtiden, og deretter inn i det neste livet deres. Jeg føler at disse tidsrammene frembringer de beste svarene. Det meste av det du trenger å vite her og nå, vil bli besvart ved at du betrakter et femårsperspektiv, for eksempel hvor du arbeider, hvem du er sammen med, og hvor du bor.

Som du vil se av de mange klienthistoriene i boken, har vi alle forskjellige behov. Enkelte har behov for å se på sitt neste liv, andre har ganske enkelt behov for å se hvor de vil være et par år frem i tid. Hvis du skulle ønske det, er det mulig å se så langt som tusen år frem i tid, men de fleste som oppsøker meg for å få en seanse, er opptatt av det livet de lever nå.

Spørsmål: Hva er et fremtidig liv?

Svar: De fleste har hørt om tidligere liv, at man har inkarnert før for å oppleve mange forskjellige liv, det kan være alt fra bonde i middelalderens England til sanger i 1950-årene. Future Life Progression fungerer på tilsvarende måte som regresjon til tidligere liv, bortsett fra at man i stedet for å reise inn i fortiden reiser inn i fremtiden. I denne boken vil du også bli kjent med begrepet «det høyere selvet». Dette er den delen av deg (den energien) som vet alt og er forent med universet – og som av og til kalles vår «høyere veileder». Under en Future Life Progression frembringer det høyere selvet svarene på de spørsmålene du måtte ha, og oppretter forbindelse med dine fremtidige liv. Forestill deg det høyere selvet ditt som en erfaren pilot som er klar og bare venter på å hjelpe deg med å sette kursen mot fremtiden.

Spørsmål: Hvorfor må jeg se inn i fremtiden?

Svar: Overraskende mange har stilt meg dette spørsmålet. Ved å se inn i fremtiden blir vi i stand til å ta bedre beslutninger, vi kan finne ut i hvilken retning vi bør bevege oss, hvor vi bør kjøpe bolig, hvilken skole vi bør sende barna våre til, hvem som vil ha negativ innflytelse i tilværelsen vår, og hvem som vil ha positiv innflytelse. Vi kan klarlegge hvilke jobber eller forretningsforetak som vil være gode alternativer for oss.

Spørsmål: Er fremtiden fastsatt?

Svar: Nei. Alle skaper sin egen skjebne. Det er en av livets store hemmeligheter. Jeg tror ikke at vi bare har én fremtid, én skjebne. Jeg tror at livet er som å befinne seg på en kjempestor motorvei der vi får valgmuligheter ved hvert eneste veikryss. Vi bestemmer selv hvilke veikryss, hvilke beslutninger, vi skal velge, og disse leder oss i forskjellige retninger. Ved hjelp av FLP blir vi i stand til å finne ut hva som vil skje hvis vi velger en bestemt måte å handle på. Kort sagt blir vi i stand til å se våre forskjellige fremtider, og kan deretter velge den vi mener vil være den beste for oss.

Logisk tenkning

En vanlig reaksjon på FLP er at den logiske siden av hjernen forsøker å finne fornuft i det vi ser under en progresjon. På en eller annen måte forteller hjernen oss at dette ikke kan stemme – vi klarer ikke å se fremtiden, gjør vi vel? Derfor forsøker hjernen å finne et logisk svar på det som skjer. Dette er årsaken til at klientene mine under en FLP-seanse ofte sier: «Det må være noe jeg innbiller meg. Det må være noe jeg ser fordi det er noe jeg er redd for, eller fordi det er dette jeg ønsker meg.» Andre tenker kanskje: «Det må være noe jeg har lest i en bok eller sett i en film.» Nøkkelen til å lykkes med FLP er å bare la seg flyte med og bare la det du ser, ta form i sinnet ditt uten motstand. Hvis du begynner å analysere det du ser, vil du bryte informasjonsstrømmen.

Spørsmål: Er det trygt å arbeide med FLP?

Svar: I løpet av de mer enn 20 årene jeg har ledet regresjoner til tidligere liv, og jeg har utført hundrevis av seanser, har ingen opplevd dårlige reaksjoner. Heller ikke har noen opplevd ubehagelige reaksjoner på FLP etter at jeg begynte å utføre disse seansene. Det er en meget enkel prosess – jeg hensetter klienten i en avslappet tilstand, og pakker rikelig med beskyttelse omkring vedkommende ved å forestille meg at han eller hun er omgitt av et vakkert, hvitt lys. For å få til dette benytter jeg suggesjoner som for eksempel denne: «Fra denne visjonen vil du få vite det du trenger å vite. Du er trygg og beskyttet.» I forkant og etterkant av hver av øvelsene foreslår jeg også at de henholdsvis åpner seg og stenger av (se side 52 og 54 for full forklaring). Alle erfarne klarsynte og andre som arbeider med det åndelige, følger en praksis der de åpner seg for å opprette forbindelse med universet, og stenger av når de har fullført jobben, slik at de ikke fortsetter å være åpne på oversanselig vis. Dette er standard praksis, en praksis jeg på det sterkeste vil råde deg til å gjøre til en vane før og etter alt du måtte utføre av åndelig arbeid. Jeg vil gi en liten påminnelse om å åpne og stenge av ved hver av øvelsene i boken.

Spørsmål: Kommer jeg til å være i transe?

Svar: Under en seanse vil du befinne deg i en behagelig avslappet tilstand, som når du er oppslukt av en god film, eller når du dagdrømmer.

Spørsmål: Risikerer jeg å se noe som er ubehagelig?

Svar: Hvis det ikke gjelder noe du har mulighet til å forandre, er det ingen grunn til at du skal se noe negativt. Det gjelder de fleste at hvis vi ser ti år frem i tid, er det mulig at en eldre slektning kan ha avgått ved døden, eller at noen vi kjenner, kan ha vært utsatt for en bilulykke eller sykdom. Det vil ikke være noe poeng i å se den slags hvis vi ikke kan gjøre noe med det. Kanskje vil du se deg selv i et forhold som ikke leder noenstedshen, eller i en jobb som du aldri vil komme videre i, fordi dette vil gi deg en mulighet til ikke å velge denne veien, ved at du kan ta andre valg her og nå som kan forandre en slik skjebne. Ved hjelp av FLP kan du til og med betrakte alternative fremtider for å finne ut hvilken som vil fungere best for deg. Men i siste instans vil du bare se fremtidige hendelser som du kan påvirke her og nå.

Spørsmål: Hva om jeg ikke lever om ti år?

Svar: I den første tiden da jeg arbeidet med FLP, var jeg bekymret ved tanken på at noen ville finne ut at de hadde avgått ved døden før tiårspunktet. Jeg inngikk en pakt med universet om at ingen skulle bringes til meg og terapeutene mine som ikke ville overleve denne tidsrammen. Jeg tror ikke det tjener noen hensikt for noen å få vite at man snart kommer til å dø hvis man ikke, som jeg allerede har nevnt, kan forandre tingenes tilstand. Ettersom det er så mange faktorer involvert i utvikling av helseproblemer, har jeg også alltid unnlatt å komme med forutsigelser om svekket helse. Hvis lidelsen som blir forutsagt, skulle bli til virkelighet – eller om den ikke skulle bli det – kan det å vite at en selv eller en av ens nærmeste muligens vil bli syk, ikke føre til annet enn unødvendige bekymringer. Ettersom jeg tror på å arbeide på et positivt energinivå, ønsker jeg ikke å plante informasjon som kan skape bekymring i andre menneskers sinn.

Spørsmål: Kan jeg utføre øvelsene på egen hånd?

Svar: Det er mange måter å utføre øvelsene på. Du kan få en venn til å snakke deg gjennom hver av øvelsene, eller du kan lese øvelsene inn på en kassett eller en CD. Mange av øvelsene kan også lastes ned fra hjemmesiden min på en iPod eller en MP3-spiller. Gå til www.futurelifeprogression.com

Spørsmål: Vil alle få se noe?

Svar: Vi er alle forskjellige, og vi har alle forskjellige erfaringer. Jeg kan aldri fortelle noen hva de vil få se eller hvordan de kommer til å oppleve FLP, men det store flertallet får informasjon om sin egen fremtid i en eller annen form.

Spørsmål: Hva kommer jeg til å se?

Svar: De fleste ser en eller annen form for bilde. Noen ser en minifilm, andre ser et flyktig stillbilde. Poenget er å erkjenne det som måtte komme til deg. Hvis du stanser opp og tenker: «Det der var da ikke rare greiene», eller: «Det der kan da ikke stemme», stanser du flyten. Jeg ser faktisk en energi over klientenes hode, en energi som forteller meg at informasjonen kommer. Deretter ser jeg at den begynner å strømme, og idet klientene forteller hva som kommer til dem, strømmer informasjonen stadig sterkere.

Det skal sies at ikke alle er like visuelle. Enkelte opplever i stedet meget sterke følelser og bare «vet» hva som skjer. De kan for eksempel si: «Jeg vet ikke hvorfor, men jeg føler at jeg bor i Spania», eller: «Jeg har en følelse av at jeg er gift med en skjønn mann, men jeg vet ikke hvordan han ser ut.» Dette betyr ikke at du ikke kan finne ut hvordan noe eller noen ser ut. Du kan ganske enkelt spørre deg selv: «Hvordan føler jeg at han ser ut? Er han høy eller kort? Mørk eller lys?» Svarene vil strømme på.

Etter hvert som du gjennomgår øvelsene i Fremtiden er din, vil du selv oppdage hvilken sans som er dominerende hos deg, men som en liten veiledning kan du tenke på den siste ferien din. Tenk i detalj på hva du likte og ikke likte ved reisen. Så tenker du på tre ord som beskriver det.

Ta frem penn og papir og skriv ned de tre ordene nå.

Hvis du har skrevet ord som «vakkert» eller «fantastisk landskap», eller du oppdager at du beskriver bilder, er den visuelle sansen sterkest hos deg.

Hvis du bruker ord som «avslappende», «varmt» eller «fredelig», er følelsessansen sterkest.

Hvis du beskriver lyden av bølger, eller musikk eller andre lyder, er hørselssansen sterkest. Det er ikke vanlig, men enkelte hører faktisk fremtiden sin. De kan høre ord i sinnet, som om noen kommuniserer telepatisk med dem, eller de kan til og med høre at noen hvisker dem i øret.

Spørsmål: Finnes det andre måter man kan overbringe informasjon på i FLP?

Svar: Enkelte opplever at store informasjonsmengder dukker opp i hodet samtidig. Dette er meget vanlig hos forretningsfolk. Det er fascinerende å arbeide med dem – det høres ut som om de leser fra en bok når de formidler en kontinuerlig strøm av fakta, tall og fremtidige trender i forretningslivet. FLP egner seg ypperlig for å vise forandringer i alle typer markeder, alt fra matvarer og mote til blomster.

Spørsmål: Hva om det ikke skjer noen forbedring i fremtiden min, eller om den er blitt forverret?

Svar: Da kan vi se på alternative fremtider. Det finnes alltid valgmuligheter. Det er det fine med FLP – du kan få tilgang til feilgrepene dine her og nå, før du opplever dem på nytt i dette livet. Som jeg har vært inne på tidligere, mener jeg at alternative fremtider eksisterer og venter oss – avhengig av de valgene vi tar her og nå. Hvis du skulle kaste denne boken ut av vinduet og ignorere de rådene jeg vil gi deg i de kommende kapitlene, vil livet ditt ta en ganske annen retning. Å kaste vekk denne boken er et eksempel på hvordan vi til enhver tid, ved våre handlinger, forandrer vår fremtidige skjebne. FLP gjør det mulig for deg å se de mulighetene som ligger i det som kommer til å skje hvis du følger en bestemt vei – du kobler deg til, og opplever, din fremtidige virkelighet.

Våre fremtidige liv

Etter mange års erfaring med å lede mennesker inn i deres fremtidige liv har jeg kommet til den konklusjonen at vi har fire alternative fremtider, fire mulige veier vi kan følge. På hver av disse veiene finnes sideveier som er skjebnebestemte, og som kan lede oss inn på en annen reise. Det er slik jeg mener det skuespillet vi kaller livet, fungerer: Skjebnen legger opp begivenheter, tilfeldige møter og hendelser avhengig av hvordan vi velger å reagere (noe som er vår frie vilje), og deretter skumpes vi over på en annen livsvei. Jeg mener at vi på en måte skifter kontinuerlig mellom disse fire livene. Tenk på utsagnet «jeg er på riktig spor igjen», så har du tankegangen. Handlingene våre bestemmer hvilken vei vi velger, og resultatet av livet. I alt vesentlig må vi selv ta ansvar for hvordan livet vårt blir, og her kan FLP være til hjelp fordi metoden gir oss den sikkerheten vi trenger for å ta de rette valgene.

Spørsmål: Hva om det tar veldig lang tid før jeg merker noen forbedringer?

Svar: Dette er et virkelig godt spørsmål, og sannsynligvis et av de aller viktigste. I årenes løp har jeg lagt merke til at det skjer noe ganske fantastisk: FLP påskynder positiv energi – metoden tiltrekker gode vibrasjoner, og de gode sidene ved fremtiden skjer raskere! Det er ikke mulig at det vil ta lang tid før du merker forbedringer. Når du benytter Future Life Progression, kobler du deg til den universelle energien som gjør det mulig for deg å skape en bedre fremtid. Mens du praktiserer en av FLP-teknikkene i boken, kan det hende du får et glimt av et liv som er katastrofalt som et resultat av feil beslutninger, men samtidig vil du finne den rette «avslutningen» eller løsningen på problemene, eller den rette fremgangsmåten for å vandre din vei i dette spesielle øyeblikket. Og ved å koble deg til universets positive skapende energi vil du påskynde hendelser, tilfeldigheter og synkroniteter som fører til at dette skjer.

Klienthistorie

En venninne av meg benyttet teknikken Å tenke utenfor boksen (se side 150) for å finne ut om hun noensinne kom til å få oppfylt drømmen hun hadde om å kjøpe et feriehjem ved havet. Hun så seg selv i en praktfull leilighet som lå bare noen få minutter fra stranden. Hun ringte til meg og sa: «Jeg har ingen anelse om hvordan jeg skal få dette til å skje, for jeg har knapt nok tid til å spise, langt mindre til å finne den rette eiendommen innenfor et par timers reise fra der jeg bor.» Jeg ba henne legge det i universets hender. To uker senere dro hun på forretningsreise til en liten by ved havet. Hun fant ut at eieren av gjestgiveriet der hun hadde valgt å bo, var gift med en lånemegler. «Jeg trodde nesten ikke det var sant da han sa til meg at han kunne ordne det andre pantelånet mitt uten gebyrer, registrere meg hos alle de lokale eiendomsmeglerne, og gi meg en oversikt over håndverkere han kunne anbefale for alle typer oppussingsarbeid,» betrodde hun meg. Kynikerne blant dere mener kanskje at dette var altfor enkelt, og at hun ville bli snytt, men det ble hun ikke. Hun fulgte magefølelsen sin, og megleren viste seg å være både hjelpsom og ærlig. Han fungerer nå som agent for eiendommen, som leies ut til feriegjester – han rådet henne til å leie ut leiligheten deler av året, noe som betyr at feriehjemmet hennes betaler seg selv! Denne historien er et godt eksempel på hvordan positive hendelser kan utfolde seg raskt etter bare én seanse. Noe tilsvarende kommer også til å skje deg. Din FLP-visjon vil snart bli til virkelighet.

Spørsmål: Hvordan kommer jeg til å føle meg etter å ha opplevd FLP?

Svar: Jeg har truffet mennesker som har nevnt at de føler seg øre i hodet når de deltar i veiledet billedbruk eller visualiseringer. Når du har lært å åpne og stenge av på en ordentlig måte før og etter øvelsene (se side 52 og 54), vil du ikke bli ør i hodet. Du vil føle deg frisk og våken, og i stand til å innhente den rette informasjonen under øvelsene.

Klienthistorie

Celia giftet seg ung og fikk to barn før hun fylte 20. Da ekteskapet gikk i oppløsning, ble hun aleneforsørger, og hun arbeidet utrettelig for å klare seg. Nå sto hun fast i en jobb som ikke førte noenstedshen, og hun så ingen utvei. Hun trengte pengene for å forsørge seg og barna, så hun hadde ikke tid til å studere. Hun sa til meg at når barna var store nok til å klare seg selv, ville det være for sent for henne å begynne på nytt.

Jeg ledet Celia fem år frem i tid. Lite var forandret, barna var bare blitt større, og det kostet mer å forsørge dem. Inntekten hennes hadde ikke steget i takt med utgiftene. Det eneste som hadde skjedd, var at tilværelsen om mulig var blitt enda vanskeligere. Celia sukket da jeg ledet henne ti år frem i tid fra dagens situasjon. Hun innvendte at det antagelig ikke var noen vits i det. «Livet mitt kommer sikkert bare til å være enda vanskeligere da.»

Men da hun kom til sin egen fremtid ti år frem i tid, falt en nydelig, varm glød over henne. Hun sa: «Du verden, nå sitter jeg ikke på det kjedelige kontoret lenger. Jeg er i en slags butikk. Nei, vent, det er en salong. Jeg masserer hendene på en dame. Jeg ser veldig elegant ut.»

«Hvor lenge har du arbeidet der?» spurte jeg.

«I to år.»

«Og hvordan fikk du i stand overgangen fra kontoret til den nye jobben?»

«Jeg sparte femti kroner i uken og tok kortvarige kurs i voksing og ansiktsbehandling. Deretter fortsatte jeg å spare penger og tok noen mer omfattende kurs. Mange av dem var kveldskurs som foregikk én kveld om uken. Faren min passet guttene for meg, og ettersom jeg hadde lav inntekt, kostet kursene meg nesten ingenting, så selv på min elendige lønn hadde jeg råd til å delta.»

«Er det mulig for deg å komme i gang med disse kursene tidligere?»

«Ja, det kan sikkert være mulig,» svarte Celia, «det har bare aldri slått meg. Jeg har følt meg så fastlåst at jeg ikke har sett noen utvei, men nå ser jeg at det faktisk kan fungere. Jeg må ta en prat med pappa og undersøke tilbudene ved kveldsskolene.»

Noen få måneder senere ringte Celia. Hun hørtes mye gladere ut og sa begeistret: «Jeg har akkurat fullført det første kurset mitt og vil bare takke deg ved å tilby en full neglebehandling. Jeg er så glad for at jeg ikke ble nødt til å vente lenge på at livet skulle forandre seg. FLP viste meg hva jeg kunne gjøre.»

Etter at jeg begynte å arbeide med FLP, har jeg hørt mange tilsvarende historier. Klientene mine reiser frem i tid og ser hvordan de har klart å overvinne problemer, eller de oppdager hva de omsider er kommet i gang med. De finner svarene som kan fortelle hvorfor et forhold har fungert, og hvis det ikke har fungert, ser de hvorfor, og de finner ut hvem de er sammen med hvis det er en annen person i bildet. Enkelte har til og med gått frem i tid og lastet ned informasjon de trenger, for eksempel et tema til en bok eller et skuespill, en sang som blir en suksess, og mange andre ferdigheter i forbindelse med arbeid og fornøyelser.

Å være på to steder samtidig

Det hersker en misforståelse om at når man trer inn i en endret sinnstilstand, for eksempel meditasjon eller hypnose, stenger det bevisste sinnet seg av, eller det trekker seg tilbake til et annet sted. Egentlig er det litt som å kjøre bil – man konsentrerer seg om veien og er bevisst på det som skjer, men samtidig kan man befinne seg i dype tanker. Sannsynligvis har du selv opplevd å kjøre i flere kilometer uten at du kan fortelle nøyaktig hvordan du kom frem til bestemmelsesstedet, men du kjørte ikke på rødt lys, heller ikke kjørte du på noen. Det bevisste sinnet har på en måte satt seg i baksetet, men det er klart til å gå til handling når som helst det måtte være behov for det. Når du er midt inne i en FLP-seanse, får det underbevisste sinnet ditt tilgang til fremtiden, men det bevisste sinnet ditt er fortsatt til stede. Det bevisste sinnet er den delen av hjernen som alltid «skravler», og mens du opplever din egen fremtid med FLP og det jeg kaller prosessen, vil bevisstheten din forsøke å finne fornuft i det som skjer.

Slik bruker du denne boken

I de følgende kapitlene vil du finne alt du trenger å vite om FLP.

I kapittel 2, Hvordan fungerer tiden, kan du lese om hvordan vitenskapen har bevist at tiden ikke fungerer slik vi tror, og hvordan vi kan leke med tiden, til og med påskynde den eller senke hastigheten på den ved hjelp av vår egen vilje.

I kapittel 3, Kjærlighet i luften, får du vite hvordan du kan se hvem som befinner seg i livet ditt, eller om de fortsatt er hos deg i ditt neste liv. Ved hjelp av FLP vil du finne ut hvordan du kan ta de beste beslutningene når det gjelder kjærlighet, og oppnå et lykkelig samliv som er til fordel både for deg og partneren din. Her vil du også finne klienthistorier om personer som har funnet kjærligheten, og som har sett sin fremtidige partner under en seanse – og som deretter har truffet vedkommende.

I kapittel 4 og 5 kan du lese klienthistorier om mennesker som har benyttet FLP for å finne ut hvilke prosjekter som vil fungere, og hvilke som ikke har en sjanse. Du får også vite hvordan noen av klientene mine har mottatt advarsler som har reddet dem fra økonomisk katastrofe, samt hvordan du kan benytte FLP til å ta kloke valg når det gjelder investeringer.

Hvordan forstå sine egne mønstre og sin egen livsvei? Kapittel 6, 7 og 8 handler om deg og din livsvei, og viser hvordan du kan se på alternative fremtider, og bestemme hvilken som er den beste for deg. Du vil bli i stand til å bevege deg frem i tid og finne ut hvordan du løser et nåværende problem. Du vil se hvem du er sammen med og hvor du befinner deg i ditt fremtidige liv, oppdage hvem du har utviklet deg til å bli, og hvordan det livet du lever nå, vil forme ditt fremtidige jeg. Du vil koble deg til visdommen i ditt fremtidige jeg, og få tilgang til din egen høyt utviklede energi.

Senere, i kapittel 9, betrakter jeg vår verden og beskriver hvordan den tar seg ut om hundre års tid på bakgrunn av mine egne undersøkelser om fremtiden. Dette forskningsarbeidet er utført i grupper: Jeg har holdt seminarer og ledet visualiseringer med personer på kontoret mitt, og jeg har også benyttet meg av veiledede seanser på CD. CD-ene med disse seansene er sendt ut over hele verden, og den alt overveiende responsen er at verden i fremtiden er blitt et bedre sted.

Undersøkelsen avslører hvilke land som gjør det godt, og hvilke som sliter. Du vil finne ut hvordan du kan reise i fremtiden, hva slags klær du er iført, hva du spiser, og hvilke energikilder du benytter i hjemmet ditt og i fremkomstmidlene dine. Du vil også bli i stand til å ta del i fremtidige undersøkelser.

Skriv dagbok

De øvelsene som er tatt med i boken, er spesielt utviklet for å gi tilgang til forskjellig informasjon om din fremtid. Etter hvert som du følger opp de enkelte øvelsene, vil du oppleve at noen av dem er enklere å gjennomføre enn andre. Det er ingen grunn til bekymring om du ikke får full klaff med alle. Kanskje vil du oppleve at noen av øvelsene passer bedre ved forskjellige perioder i livet, avhengig av hva du har behov for å vite der og da. De fleste opplever at de får bedre og klarere informasjon fra teknikkene jo mer de praktiserer.

Når du arbeider deg gjennom boken, bør du skrive dagbok der du beskriver FLP-seansene dine. Dette vil bidra til å gjøre deg tryggere på teknikken fordi du da vil ha skriftlig bevis på når FLP-seansene dine senere blir virkelighet. På denne måten vil dagboken din også fungere som en registrering av den fremgangen du gjør.

Notatene dine bør omfatte

det du ser

det du føler

nøkkelord, tall og datoer du husker etter seansen

Kanskje vil du oppleve at spørsmålene dine forandrer seg med tiden. Når du skriver ned svarene du mottar, vil du få større innsikt i og bevissthet omkring behovene dine.

Det er ingen tilfeldighet at du har oppdaget denne boken. Bare det å eie den er et tegn på at du er klar til å tre inn i din egen fremtid, å vokse og utvikle deg og gjøre verden til et bedre sted å være.

Bli med meg på en fantastisk reise inn i fremtiden – inn i din egen fremtid.